Victor David Brenner

Victor David Brenner (chamado orixinalmente Avigdor David Brenner), nado en Šiauliai, Lituania, o 12 de xuño de 1871 e finado en Queens, Nova York, o 5 de abril de 1924, foi un escultor, diseñador e gravador de medallas e de moedas estadounidense de orixe lituana, coñecido por ser o autor da moeda dun centavo de dólar Lincoln.
Brenner acadou a nacionalidade estadounidense o 27 de abril de 1896. Traxectoria
Primeiros anos e formación
Victor David Brenner naceu o 12 de xuño de 1871 na vila de Šiauliai, na parte do Imperio Ruso correspondente á actual Lituania, nunha familia xudía, fillo de Sarah Margolis e de George Brenner. O seu avó era ferreiro e o seu pai un experto na talla ornamental e no gravado.
Desde os 13 anos, Brenner comezou a formarse no oficio do seu pai, ata que en 1890, aos seus 19 anos, emigrou cara a América e asentouse en Nova York. Alí comezou a traballar como gravador de selos e de xemas, e continuou a súa formación asistindo ás clases nocturnas na Cooper Union.
En Nova York comezou tamén a afección á numismática de Brenner, quen en 1894 se afiliou á American Numismatic and Archaeological Society e en 1902 á American Numismatic Association.
Carreira como gravador
En 1899, oito anos despois da súa chegada a América, cando deu aforrado o suficiente, marchou a París para perfeccionar os seus coñecementos no gravado artístico dos metais da man de —entre outros— Louis Oscar Roty, na Académie Julian. Nesa cidade comezou a expor a súa obra e acadou os seus primeiros premios na Exposición Universal de París de 1900.
Á súa volta a Nova York a súa carreira comezou a prosperar, ata o punto de que o presidente Theodore Roosvelt visitou o seu estudio para posar para unha medalla encargada a Brenner sobre a Canle de Panamá. Durante esa visita, o presidente quedou abraiado cunha plaqueta de Breener que representaba o busto de Abraham Lincoln, e ese foi o xerme da posterior encarga da obra máis representativa do gravador: o centavo Lincoln.
Brenner morreu en Nova York o 5 de abril de 1924 en Nova York, e o seu corpo foi soterrado no cemiterio Mount Judah, en Ridgewood, Queens. Recoñecementos
(1922): Premio Sanford Saltus de Medalla, da American Numismatic Society, de Nova York. Obra
O centavo Lincoln
A obra pola que Brenner é máis recoñecido é o centavo Lincoln. Brenner convertérase nun dos principais medallistas do país e o presidente Roosevelt, que coñecía o seu talento, quería dedicarlle unha moeda a Lincoln co busto que vira na plaqueta de bronce do seu estudio, baseada na fotografía de Mathew Brady, un fotógrafo de principios da Guerra Civil.
Así as cousas, Roosevelt ordenou que se emitise unha nova moeda dun centavo baseada na obra de Brenner, para conmemorar o centenario de Lincoln en 1909. No seu primeiro ano de emisión, incorporáronse no exergo do reverso as iniciais de Brenner (V. D. B. ), mais ao pouco tempo retiráronse, por considerárse demasiado prominentes, e en 1918 foron recuparadas, esta vez no truncamento do ombreiro do anverso.
Outros traballos
Entre a restante produción artística de Victor Brenner pódense salientar as seguintes obras: Medalla de Muhlenberg (1896), emitida pola American Numismatic and Archaeological Society).
Medalla de Muhlenberg Medal (1896), emitida pola American Numismatic and Archaeological Society).
Plaqueta co retrato de Fridtjof Nansen (1897).
Medallón co retrato de Clovis Delacour (1899).
Medallón co retrato de J. Sanford Saltus (1900).
Selo da Biblioteca Pública de Nova York (1903).
Medallón co retrato do Príncipe Henrique de Prusia (1902).
Plaqueta co retrato de John Paul Jones (1906).
Plaqueta co retrato de Abraham Lincoln (1907).
Plaqueta co retrato de Katrina Trask (1907).
Escultura do busto de Charles Eliot Norton (1907).
Plaqueta co retrato de Carl Schurz (1908).
Escultura monumental A Song to Nature (1918), na praza Schenley, da Universidade de Pittsburgh.